Deputatul PNL Ovidiu Raeţchi l-a întrebat pe Liviu Dragnea, joi, prin intermediul unei reţele de socializare, dacă exclude sau nu o alianţă post-electorală cu Traian Băsescu, el arătând că posibilitatea unei alianţe parlamentare între PSD şi PMP este întărită de convergenţa de discurs dintre Dragnea, Băsescu, Ponta şi Tăriceanu.

Vicepreşedintele PNL Bucureşti arată că majoritatea scenariilor privind coaliţiile de guvernare post-alegeri acreditează ideea unui Executiv sprijinit fie de PNL-UDMR-USR, fie de PSD-ALDE-PMP.

”Posibilitatea unei alianţe parlamentare între PSD şi PMP este întărită atât de convergenţa de discurs dintre Dragnea, Băsescu, Ponta şi Tăriceanu («Binomul rău care ne prigoneşte»), cât şi de numeroasele alianţe locale PSD-PMP”, precizează Raeţchi.

El a adaugă că, în acest context, îl întreabă public pe Liviu Dragnea, preşedintele PSD: ”excludeţi o alianţă post-electorală cu domnul Traian Băsescu?”

Copreşedintele ALDE Călin Popescu Tăriceanu a afirmat, joi, că formaţiunea pe care o reprezintă nu se va asocia niciodată într-o construcţie politică cu Traian Băsescu, el arătând că există perspectiva reală de a forma o viitoare majoritate parlamentară şi o coaliţie guvernamentală împreună cu PSD.

Copreşedintele ALDE, Călin Popescu-Tăriceanu anunţă ”nici în prezent şi nici în viitor, numele său sau al ALDE nu se va asocia în vreo construcţie politică cu Traian Băsescu, aşa cum insinuează o serie de politruci dornici să inducă derută în electorat”.

”Noi, liberalii, nu putem uita cum a fost umilită voinţa majorităţii poporului român, când votul său zdrobitor exprimat la referendumul de demitere din 2012 a fost anulat în mod mai mult decât suspect printr-o erată a Curţii Constituţionale. Noi, liberalii, nu putem uita că părintele care a crescut statul mafiot timp de două mandate este Traian Băsescu. Acum, acelaşi personaj se prezintă în mod ipocrit ca un apărător al Justiţiei şi al statului de drept, în contradicţie flagrantă cu autodenunţul său public făcut nu demult la un post de televiziune”, precizează copreşedintele ALDE.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.